**Jegyzőkönyv**

**Készült**: Őcsény Község Önkormányzata Képviselő-testületének 2016. szeptember 28. 18 00 órakor a Községháza tanácskozó termében tartott testületi üléséről.

**Jelen vannak:**

Fülöp János polgármester

Kozma Zoltánné alpolgármester

Csapai János képviselő

Scultéty Erzsébet képviselő

Kötelesné Hamrik Lilla képviselő

Fazekas Zsuzsanna képviselő

**Távol vannak:**

Kalányos János képviselő

**Tanácskozási joggal:**

Dr. Herczig Hajnalka jegyző

**Meghívottak:**

Kapás Andreapénzügyi előadó

Mercz Aranka ŐVN Kft. ügyvezető

**Fülöp János polgármester:** Jó estét kívánok, sok szeretettel köszöntöm a jegyző Asszonyt, az alpolgármester Asszonyt, a Képviselő-testület tagjait és Kapás Andreát, a hivatal munkatársát. Szeretném bemutatni az új jegyzőnket, dr. Herczig Hajnalkát. Ő látja el a jegyzői feladatokat szeptember 1-től. Megállapítom, hogy a képviselő-testület határozatképes 6 fő jelen van. Kalányos János munkahelyi elfoglaltság miatt nem tud jönni. Jegyzőkönyv hitelesítőnek felkérem Kötelesné Hamrik Lilla képviselőt, jegyzőkönyvvezetőnek Lovasné Bergmann Magdolnát, a Hivatal munkatársát. Aki ezzel egyetért, kérem, kézfelemeléssel jelezze.

**A Képviselő-testület 6 igen szavazattal az alábbi határozatot hozza:**

**165/2016.(IX.28.) Kt számú határozat**

**Őcsény Község Önkormányzatának Képviselő-testülete jegyzőkönyv-hitelestőnek Kötelesné Hamrik Lilla képviselőt kéri fel**

**Fülöp János polgármester:** Ismertetném a Napirendi pontokat.

**N A P I R E N D**

1. **A./ Polgármester tájékoztatója a lejárt határidejű határozatokról, az átruházott hatáskörben hozott döntésekről és az előző ülést követően tett fontosabb intézkedésekről.**

Előadó: Fülöp János polgármester

**B./ Tájékoztató a Szociális Bizottság átruházott hatáskörében hozott döntésekről**

Előadó: Kötelesné Hamrik Lilla Szociális Bizottság elnök

1. **Döntés közterületek filmforgatási célú használati díjának felülvizsgálatáról**

Előadó: Fülöp János polgármester

1. **A költségvetésről szóló 1/2016. (II.15.) önkormányzati rendelet féléves módosítása**

Előadó: Fülöp János

1. **Döntés a Tolna Megyei Kormányhivatal törvényességi felhívásával kapcsolatosan**

Előadó: Fülöp János polgármester

1. **Döntés az E.R.Ö.V. Víziközmű Zrt. által 2017. évben javasolt beruházási, felújítási pótlási tervről**

Előadó: Fülöp János polgármester

1. **Döntés az Önkormányzati Épületek Energetikai Korszerűsítése (Repülőtér Főépület) TOP-3.2.1-15 azonosító számú pályázathoz kapcsolódó VLM Építésziroda vállalkozási szerződéséről**

Előadó: Fülöp János polgármester

1. **Dömötör Csaba telekrendezési kérelméről való döntés**

Előadó: Fülöp János polgármester

1. **Beszámoló a község környezeti állapotáról**

Előadó: Fülöp János polgármester

1. **Egyebek**

**1. Döntés a Dr. Benedek Nikolett felnőtt háziorvossal kötött feladat-ellátási szerződés módosításáról**

**2. Döntés a belügyminiszter és a nemzetgazdasági miniszter által, a települési önkormányzatok rendkívüli támogatására kiírt pályázatról**

**Fülöp János polgármester:** Aki egyetért a napirendi pontok tárgyalásával, kézfelemeléssel jelezze**.**

**A képviselő testület 6 igen szavazattal egyhangúlag elfogadta a napirendek tárgyalását.**

**I./A Napirend**

**Polgármester tájékoztatója a lejárt határidejű határozatokról, az átruházott hatáskörben hozott döntésekről és az előző ülést követően tett fontosabb intézkedésekről.**

**Fülöp János polgármester:** Elmondanám, hogy a csatlakozási konstrukció az országos ASP rendszerhez című pályázat beadásán teljes erőbedobással dolgozunk. Annyi változás van benne, hogy a székhely önkormányzatnak kell benyújtani, és neki is kell az egész pályázatot megvalósítani. A pályázat utófinanszírozásos, de előleg igényelhető. A teljes pályázat 7 millió forintot igényel. A pályázók nagy része nyerni fog, mert erre a kormányzat különített el pénzt. Január 1-től az adó esetében már az új rendszerben kell dolgozni. A pályázat során a teljes felelősség a Közös Hivatalon belül az Őcsényi Önkormányzatot terheli. A számítógépek jó része itt maradna Őcsényben, illetve Várdomb kapna még belőle. Ismerteti az előterjesztést, (az előterjesztés a jegyzőkönyvhöz mellékelve.)

Scultéty Erzsébet elhagyja a termet 18:09 órakor.

**Fülöp János polgármester:** Ismerteti a határozati javaslatot, (a javaslat a jegyzőkönyvhöz mellékelve.) Aki ezzel egyetért, kérem, kézfelemeléssel jelezze.

**A képviselő-testület 4 igen szavazattal, 1 tartózkodással az alábbi határozatot hozza:**

**166/2016.(IX.28.) Kt számú határozat**

**Őcsény Község Önkormányzatának Képviselő-testülete a polgármester tájékoztatóját a lejárt határidejű határozatok végrehajtásáról, az átruházott hatáskörben tett fontosabb intézkedésekről a kiegészítésekkel együtt elfogadja.**

**I./B Napirend**

**Tájékoztató a Szociális Bizottság átruházott hatáskörében hozott döntésekről**

**Fülöp János polgármester:** Átadom a szótKötelesné Hamrik Lillának a Szociális Bizottság elnök Asszonyának.

**Kötelesné Hamrik Lilla Szociális Bizottság elnöke:** Köszöntök mindenkit. Ismerteti az előterjesztést, (az előterjesztés a jegyzőkönyvhöz mellékelve.)

**Fülöp János polgármester:** Annyi jó hírünk van, hogy adtunk be mi egy pályázatot, és megjött a támogatói okirat. 1 millió 442 ezer forintot kap a település 2016. II. félévében. Ennek az összegnek a nagy részét el tudjuk költeni, amit nem, azt vissza kell fizetni. Azokat a támogatási formákat, amelyeket az önkormányzat a saját rendeletében saját költségvetésének a terhére biztosít pl. lakhatási támogatást, temetési segélyt ezeknek a fedezetét a II. félévben az állam ennyiben támogatja. Kérdése valakinek? Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 5 igen szavazattal, egyhangúlag az alábbi határozatot hozza:**

**167/2016.(IX.28.) Kt számú határozat**

**Őcsény Község Önkormányzatának Képviselő-testülete a Szociális Bizottság elnökének tájékoztatóját az átruházott hatáskörben tett döntésekről a kiegészítésekkel együtt elfogadja.**

Scultéty Erzsébet belépett a terembe 18:14 órakor.

**II. Napirend**

**Döntés közterületek filmforgatási célú használati díjának felülvizsgálatáról**

**Fülöp János polgármester:** A közterületek filmforgatási célú díja esetében évente van felülvizsgálat. Átadom a szót dr. Herczig Hajnalka jegyző Asszonynak.

**dr. Herczig Hajnalka jegyző:** A díjtételek módosítására volt szükség. Annyiban változott, hogy, maximalizálták azt az összeget, amit lehet kérni közterület filmforgatás célú igénybevételéért. Illetve 2 új fogalom került bele, a kiürítési terület és a forgalom biztonsági terület és ennek is külön díjtétele van. Ezen kívül töredék nap esetén a jogszabály melléklete határozza meg mennyit kell fizetni. 1 módosítást mondanék el, az a rendelet tervezet 1.§ 2. pontja szerint a fizetendő díjtétel 55ft/m2/nap, a stáb parkolási terület és a kiürítési terület.

**Fülöp János polgármester:** A Pénzügyi Bizottság tárgyalta a napirendi pontot. Átadom a szót Fazekas Zsuzsannának a Pénzügyi Bizottság elnök Asszonyának.

**Fazekas Zsuzsanna a Pénzügyi Bizottság elnöke:** A Pénzügyi Bizottság tárgyalta a napirendi pontot és elfogadásra javasolja.

**Fülöp János polgármester:** Aki az előterjesztés mellékletét képező rendelet tervezettel egyetért, kérem, kézfelemeléssel jelezze.

**A képviselő-testület 6 igen szavazattal, egyhangúlag az alábbi rendeletet hozza:**

Őcsény Község Önkormányzata Képviselő-testületének 11/2016. IX. 28.) önkormányzati rendelete a filmforgatási célú igénybevételéről szóló 12/2013.(VII. 22.) önkormányzati rendelet módosításáról

**III. Napirend**

**A költségvetésről szóló 1/2016. (II.15.) önkormányzati rendelet féléves módosítása**

**Fülöp János polgármester:** Az 1. félévről az előirányzat kiadás oldal 45% -ban teljesültek bevétel oldal 46% teljesült. Az előző évről terhelten kaptunk egy ingatlant a Bocskai utcában, kisebb eszközök beszerzése, egy-két útnak a nem jól sikerült felújítását kifizettük. Tegnap a kivitelező keresett az út kijavításával kapcsolatban. Szeptember végére befolytak a várt bevételeink. A folyószámlahitelt visszafizettük. A Közös Hivatal felé az elmaradásunkat kiegyenlítettük. A számlatartozásainkat 95%-ban kifizettük. 15 napon túli kötelezettségünk nincs. Szeretnénk tartalékkal zárni az esztendőt, hogy a jövő évi kötelezettségeink saját erőforrását tudjuk biztosítani. Idén még ki kell fizetnünk a könyvtár festését és a konyha nyílászáróinak cseréjét. Ezeknek a beruházásoknak a fedezete rendelkezésre áll. Jövőre költségünk lesz a műfüves pálya pályázat során a 30% önerő biztosítása. A VP- s Fő u. 18. nyertes pályázata esetén 85 %-os a támogatottság, 15% önerő szükséges, Az Árpád sor csapadék mentesítése pályázat sikeressége esetén, nem kell önerőt biztosítanunk. Szeretnénk még pályázatot beadni külterületi utak szilárd burkolatú építésére. A felső telken vezető két utat legalább a méregraktárig szilárd burkolatú útra szeretnénk megcsinálni. Ezek esetében 15% önerő szükséges. A szennyvíz telepkorszerűsítésére is lett beadva pályázat, ami 100%-os finanszírozású. Alulfinanszírozott a Közös Hivatal illetve az Óvoda. A két intézmény elmaradt forrásait az év végéig folyamatosan biztosítani fogjuk. Reményeink szerint 5-8 millió forint tartalékkal tudnánk zárni az évet. Kérdése, észrevétele valakinek?

**Fülöp János polgármester:** A Pénzügyi Bizottság tárgyalta a napirendi pontot. Átadom a szót Fazekas Zsuzsannának a Pénzügyi Bizottság elnök Asszonyának.

**Fazekas Zsuzsanna a Pénzügyi Bizottság elnöke:** A Pénzügyi Bizottság tárgyalta a napirendi pontot és elfogadásra javasolja.

**Fülöp János polgármester:** Aki az előterjesztés mellékletét képező rendelet tervezettel egyetért, kérem, kézfelemeléssel jelezze.

**A képviselő-testület 6 igen szavazattal, egyhangúlag az alábbi rendeletet hozza:**

**Őcsény Község Önkormányzata Képviselő-testületének 12/2016. (IX. 28.) önkormányzati rendelete a 2016. évi költségvetésről szóló 1/2016.(II.15.) önkormányzati rendelet módosításáról**

1. **Napirend**

**Döntés a Tolna Megyei Kormányhivatal törvényességi felhívásával kapcsolatosan**

**Fülöp János polgármester:** A Kormányhivatal törvényességi felhívással élt Őcsény Község Helyi Építési Szabályzatáról szóló Őcsény Község Önkormányzatának Képviselő- testülete 8/2010.(III. 12.) önkormányzati rendeletére. A HÉSZ 16 pontjában tettek észrevételt. Lényegében túlszabályozott volt a Helyi Építési Szabályzatunk. Ez ügyben felvettük a kapcsolatot a rendezési terv készítőjével a Meridián Kft.-vel. Még az idén lehet rendezési tervet módosítani. Jövőre már csak kész tervet lehet készíttetni. Kérdése, észrevétele valakinek?

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 6 igen szavazattal, egyhangúlag az alábbi határozatot hozza:**

**168/2016.(IX.28.) Kt számú határozat**

**Őcsény Község Önkormányzatának Képviselő-testülete** a **Tolna Megyei Kormányhivatal törvényességi felhívásában foglaltakat tudomásul vette és felkéri Fülöp János polgármestert, hogy a Meridián Mérnöki Iroda Kft-t megkeresse, és a Képviselőt-testület 8/2010. (III.12.) önkormányzati rendelet módosításához szükséges tervek, műszaki adattartalom költségeivel kapcsolatosan árajánlatot kérjen. Felhatalmazza továbbá**

**Fülöp János polgármestert, hogy a HÉSZ módosításával kapcsolatosan kötendő szerződést a Meridián Mérnöki Iroda Kft-vel aláírja.**

**Felelős: Fülöp János polgármester**

**Határidő: 2016. szeptember 30.**

**Határozatról értesül: Tolna Megyei Kormányhivatal**

 **Irattár**

1. **Napirend**

**Döntés az E.R.Ö.V. Víziközmű Zrt. által 2017. évben javasolt beruházási, felújítási pótlási tervről**

**Fülöp János polgármester:** Mivel létrejött Magyar Energetikai és Közmű-szabályozási Hivatal, ők élhetnek a véleményezési joggal. Az E.R.Ö.V elkészítette a felújítási tervét , melyben tervezik a víztoronynál térszíni medence felújítását, tűzcsap cseréjét a Rákóczi utcában, Ady utcában átemelő gépészeti felújítását, a végátemelőknél kerítés javítását és megkerülő ág kiépítését két átemelővel. Ezt a tervet nyújtanák be a Magyar Energetikai és Közmű-szabályozási Hivatalhoz, és ha elfogadják, ezeket a felújításokat végeznék el jövő évben. Szeretném még elmondani, hogy a szennyvíz telepen a bővítést reményeink szerint kora tavasszal el tudjuk kezdeni Ebben a pályázatban, szerepel a jelenlegi átemelő szivattyúk egy részének a felújítása, filteres szellőztetők beépítése, illetve nitrát adagolással a beérkező szennyvizek minősége jobb lenne és szaghatás is csökkenne. A bővítés után a telep dupla kapacitásra lesz képes, illetve még egy medence fog épülni.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 6 igen szavazattal, egyhangúlag az alábbi határozatot hozza:**

**169/2016.(IX.28.) Kt számú határozat**

**1) Őcsény Község Önkormányzatának Képviselő-testülete az E.R.Ö.V. Víziközmű Zrt. szolgáltató Őcsény község víziközmű-rendszere vonatkozásában a 2017. évet illetően egyeztetett beruházási, felújítási és pótlási tervet jóváhagyja.**

**2) Őcsény Község Önkormányzatának A Képviselő-testülete meghatalmazza az E.R.Ö.V. Víziközmű Zrt. szolgáltatót, hogy a település 2017. évre vonatkozó beruházási, felújítási és pótlási tervét a Magyar Energetikai és Közmű-szabályozási Hivatalhoz jóváhagyás végett terjessze be és az eljárásban a Hatóság előtt az Önkormányzatot teljes jogkörrel képviselje.**

**3) Őcsény Község Önkormányzatának Képviselő-testülete felhatalmazza a polgármestert a meghatalmazási okirat aláírására.**

**Felelős: Fülöp János polgármester**

**Határidő: 2016. szeptember 30.**

**Határozatról értesül: E.R.Ö.V. Víziközmű Zrt.**

 **Irattár**

1. **Napirend**

**Döntés az Önkormányzati Épületek Energetikai Korszerűsítése (Repülőtér Főépület) TOP-3.2.1-15 azonosító számú pályázathoz kapcsolódó VLM Építésziroda vállalkozási szerződéséről**

**Fülöp János polgármester:** A TOP-3.2.1-15 pályázat keretében nyílászáró cseréjére, napelemekre adtunk be pályázatot. A támogatottság 100%-os. A munkálatokat a VLM Építésziroda végezte. Nyertes pályázat esetén a költséget a pályázati összegből ki lehet fizetni. Ha nem nyer a pályázat, akkor az 582.400,- Ft + ÁFA összeg illeti meg őket.

**Kozma Zoltánné alpolgármester:** De ezt most kell kifizetni?

**dr. Herczig Halnalka jegyző:** De igen, a számlázás viszont még nem történt meg. Reméljük a pályázatról mihamarabb kapunk értesítést.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 6 igen szavazattal, egyhangúlag az alábbi határozatot hozza:**

**170/2016.(IX.28.) Kt számú határozat**

**Őcsény Község Önkormányzatának Képviselő-testülete a VLM Építészirodai Kft.-vel kötendő - az Őcsény, külterület hrsz. 05. szám alatti ingatlanról építészeti- műszaki terv elkészítésére vonatkozó - vállalkozási szerződést, a határozat melléklete szerinti tartalommal jóváhagyja.**

**Határidő: 2016. október 31.**

**Felelős: Fülöp János polgármester**

**Határozatról értesül:VLM Építészirodai Kft.**

 **Pénzügy**

**Irattár**

**VII Napirend**

**Dömötör Csaba telekrendezési kérelméről való döntés**

**Fülöp János polgármester:** Dömötör Csaba a Bogár István utcában épít, azzal a kéréssel fordult hozzánk, hogy 9 m2 területet szeretne kérni az önkormányzattól, hogy azt megvásárolhassa. Javaslom, ha vállalja az ezzel járó összes költség megtérítését, illetve ha az Építésügyi Hatóságnál ez nem jelent problémát, akkor adjuk át neki a kért területet. Kérdése, észrevétele valakinek?

**Fülöp János polgármester: A** Pénzügyi Bizottság tárgyalta a napirendi pontot. Átadom a szót Fazekas Zsuzsannának a Pénzügyi Bizottság elnök Asszonyának.

**Fazekas Zsuzsanna a Pénzügyi Bizottság elnöke:** A pénzügyi Bizottság tárgyalta a napirendi pontot és a szóbeli kiegészítéssel elfogadásra javasolja.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 6 igen szavazattal, egyhangúlag az alábbi határozatot hozza:**

**171/2016.(IX.28.) Kt számú határozat**

**Őcsény Község Önkormányzatának Képviselő-testülete Dömötör Csaba kérelmezőnek engedélyezi az általa megjelölt 9 m2 terület használatát. Amennyiben az építésügyi hatóság engedélyezi a kerítés építését és a kérelmező vállalja az ingatlan átruházásával kapcsolatos költségeket, a Képviselő-testület felhatalmazza a polgármestert az erre vonatkozó megállapodás aláírására.**

**Felelős: Fülöp János polgármester**

**Határidő: 2016. szeptember 30.**

**Határozatról értesül: Dömötör Csaba**

 **Pénzügy**

 **Irattár**

1. **Napirend**

**Beszámoló a község környezeti állapotáról**

**Fülöp János polgármester:** Ismerteti az előterjesztést, (az előterjesztés a jegyzőkönyvhöz mellékelve.) Elmondanám még, hogy a belterületen a tulajdonosok és az önkormányzat is megpróbál rendet tenni, kaszálni. A külterületen a külterületi utak mellett is pár helyen kaszálunk, de sajnos mindenhova nem érünk oda. Sajnos a belvízzel küzdünk a falu mélyebb részein. Ennek megoldására adtuk be a TOP-os pályázatot, az elbírálás még folyamatban van. Kérdése valakinek?

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 6 igen szavazattal, egyhangúlag az alábbi határozatot hozza:**

**172/2016.(IX.28.) Kt számú határozat**

**Őcsény Község Önkormányzatának Képviselő-testülete Fülöp János polgármester beszámolóját Őcsény község környezeti állapotáról tudomásul veszi. Egyúttal felkéri a polgármestert, hogy a közzétételről gondoskodjon.**

**Felelős: Fülöp János polgármester**

**Határidő: 2016. szeptember 30.**

**Határozatról értesül: Irattár**

1. **Egyebek**
2. **Döntés a Dr. Benedek Nikolett felnőtt háziorvossal kötött feladat-ellátási szerződés módosításáról**

**Fülöp János polgármester:** Benedek doktornőtegy budapesti szépészeti klinikáról keresték meg. Ott szeretné magát kipróbálni. 2 napot tudott volna hetente rendelni, de ezt az ÁNTSZ nem engedi, ezért helyettest kellett keresnie. A helyettese dr. Klézli Júlia lesz. Az ő akadályoztatása esetén pedig dr. Kárpáti Eszter. A rendelési idő is lerövidül ez által. Sajnos ez a hideg, téli időszakban mikor több a fertőzéses megbetegedés nem igazán szerencsés. Azért Őcsény 2500 fős település és az itt lakók elvárják és megérdemlik, hogy ne napi 2 órában lássák el őket. Véleményem szerint ezt most próbálja meg a doktornő, de ez az utolsó lehetősége. Nem azt akarom, hogy elmenjen, próbálja meg Budapesten, de döntse el, hogy háziorvos akar-e maradni.

**Kozma Zoltánné alpolgármester:** Szükség van a normális rendelési időre. Ez az időszak túl hosszú ahhoz, hogy napi 2 órás rendelés legyen. Javaslom, hogy a rendelési idő módosulását csak 2016. december 31.-ig fogadjuk el.

**Kötelesné Hamrik Lilla képviselő**: Az orvosi rendelőnél ki van írva, hogy október 1-től rendel a Klézli doktornő, itt egy hónap csúszás van a szerződésmódosításban. Véleményem szerint Klézli doktornőnek a két praxis sok.

**Fülöp János polgármester:** Az ÁNTSZ ez időponttól fogadta el. Hivatalosan nekünk ezt az időpontot adta meg a doktornő.

**Fülöp János polgármester:** Akkor javaslom, hogy november 01-től december 31-ig járuljunk hozzá dr. Benedek Nikolett tartós távollétéhez. Ezt a napirendi pontot pedig decemberben tárgyaljuk újra. Aki ezzel egyetért, kérem, kézfelemeléssel jelezze.

**A képviselő-testület 6 igen szavazattal, egyhangúlag az alábbi határozatot hozza:**

**173/2016.(IX.28.) Kt számú határozat**

**Őcsény Község Önkormányzatának Képviselő-testülete hozzájárul ahhoz, hogy Dr. Benedek Nikolett tartós távollétében a helyettesítést Dr. Klézli Júlia, az ő akadályoztatása esetén pedig Dr. Kárpáti Eszter lássa el.**

**Őcsény Község Önkormányzatának Képviselő-testülete a Dr. Benedek Nikolett felnőtt háziorvossal kötött feladat-ellátási szerződés módosítását - a határozat melléklete szerinti tartalommal - jóváhagyja azzal a feltétellel, hogy 2016. december 31. napjáig áttekintik, hogy a tartós helyettesítés a betegellátás színvonalát nem érinti.**

**Felelős: Fülöp János polgármester**

**Határidő: 2016. október 31.**

**Határozatról értesül: dr. Benedek Nikolett**

 **OEP Dél-dunántúli Területi Hivatala**

 **Irattár**

**2. Döntés a belügyminiszter és a nemzetgazdasági miniszter által, a települési önkormányzatok rendkívüli támogatására kiírt pályázatról**

**Fülöp János polgármester**: A szekszárdi felnőttorvosi ügyeletnek pénzügyi igényei vannak. Az önkormányzatoktól pótlék befizetéseket várnak 2013-2014-2015-2016. évre. Akkor azt kérjük, hogy a 2013-2014 évre számolják el a mi befizetésünket. A 2015-2016. évre nyújtanánk be a pályázatot. Ha nem nyer a pályázat saját forrásból kell kifizetnünk. Ismerteti az előterjesztést, (az előterjesztés a jegyzőkönyvhöz mellékelve.)

**Fülöp János polgármester:** Ismerteti a határozati javaslatot, (a javaslat a jegyzőkönyvhöz mellékelve.) Aki ezzel egyetért, kérem, kézfelemeléssel jelezze.

**A képviselő-testület 6 igen szavazattal, egyhangúlag az alábbi határozatot hozza:**

**174/2016.(IX.28.) Kt számú határozat**

**Őcsény Község Önkormányzata Képviselő-testülete a belügyminiszter és a nemzetgazdasági miniszter által a települési önkormányzatok rendkívüli önkormányzati támogatására kiírt pályázat benyújtását, egészségügyi alapellátás jogcímen 2.193.902,- Ft összegben elfogadja.**

**A képviselő- testület felhatalmazza a polgármestert a pályázat benyújtására.**

**Felelős: Fülöp János polgármester**

**Határidő: 2016. szeptember 30.**

**Határozatról értesül: Irattár**

**Nyilvános egyebek:**

**Fülöp János polgármester:** Holnap este a Református Gyülekezeti házban zenés áhítat lesz Pitti Katalinnal fellépésével.

Szeptember 30.-án kerül megrendezésre Őcsényben az Idősek Világnapja, ahol az iskolások adnak műsort, illetve a két nemzetiségi önkormányzat és Őcsény Község Önkormányzata megvendégeli az időseket.

Október 1-október 09. között kerül megrendezésre a Nemzetközi Szakmai Hőlégballon Találkozó a repülőtéren.

Október 2.-án lesz a népszavazás. Mindenkit kérek, hogy jöjjön el, és szavazzon lelkiismerete szerint.

Október 6.-án a könyvtárban mese felnőtteknek című program lesz.

Október 10.-én tartjuk a közmeghallgatást a Cigány és a Német Nemzetiségi Önkormányzatokkal közösen.

Október 18.-án lomtalanítás lesz. Az e-hulladékot kérjük a Hivatal udvarába, a gumiabroncsot pedig a repülőtérre vigye le a lakosság, majd onnan kerül elszállításra. Zöldhulladékot továbbra is lehet a reptérre levinni.

Október 22.-én kerül megrendezésre a Bogár István Hagyományőrző Egyesület jubileumi napja.

Október 23.-án Nemzeti Ünnepünkről emlékezünk meg az iskolások műsorával és emléktábla avatással egybe kötve. Mindenkit sok szeretettel várunk.

**Kötelesné Hamrik Lilla képviselő:** Továbbra is probléma, hogy nincs fogorvos a faluban.

**Fülöp János polgármester:** Több érdeklődő is van. Mácsik Erika és Szabolcski Annamária a decsi doktornő is megkeresett már. Dr. Keller Péter nem zárkózik el attól, hogy a műszereit odaadja. Ezt az orvosoknak kell egymással leülni és megbeszélni. A társadalombiztosításos betegek ellátása a kérdéses, azt kell letisztázni. Önálló praxisnak Őcsény kicsi, hogy valaki ezt főállásban csinálja. Magánrendelés lehet, mert az fizetős. Azt gondolom, novemberre napi két órában, vagy heti három alkalommal lesz fogorvos a településen.

**Kötelesné Hamrik Lilla képviselő:** Péntekenként jön Őcsénybe a járási ügyintéző, ettől függetlenül a Kormányablaknál is tudnak az őcsényiek ügyet intézni?

**Fülöp János polgármester:** A járási ügysegéd minden pénteken 8:00 órától- 11:00 óráig van itt. Segít kitölteni a nyomtatványokat és átveszi a beadványokat, az ügyintézés Szekszárdon van. A Kormányablak minden nap nyitva van Szekszárdon, ott minden nap lehet ügyet intézni.

**Fülöp János polgármester:** Kérdése észrevétele valakinek? Ha nincs, akkor a testületi ülést 18:50 órakor bezárom.

kmf.

Fülöp János dr. Herczig Hajnalka

polgármester jegyző

Jegyzőkönyv hitelesítő:

Kötelesné Hamrik Lilla

képviselő